钦定古今图书集成/明伦汇编/氏族典/第130卷 > 《陈氏族谱序》宋·张浚
## 钦定古今图书集成/明伦汇编/氏族典/第130卷 > 《陈氏族谱序》宋·张浚

左司丞相福国公陈公以其所修《陈氏家谱》示予，且
属为之序。浚肃观毕卷而叹曰：“盛哉斯谱！仁义蔼然
矣。”按江南之有陈氏，自太监太公逵始。其后析居分
为二十一支，再分为五十四小支。康伯公则自仁瑞
公支由颍田避难，而睦、而怀玉、而莆、而泉、而谯，再徙
而来者也。去太监盖千有馀年，其间以文章道德、勋
“名功业自见于世者，不可𫌨缕。”於戏！盛矣哉！公承父
兄之命，请于朝而修谱，今始克因厥遗绪，诠次成编。
然必先之以《旧谱》序文者，明作谱之权舆也；次之以
《史传》记载者，姓氏之源流也；又次之以《郡县》及《世表》
者，见门第素望有在也。于是为图以详世系焉。其为
图也，准欧阳氏五宗九世之法，推而“上之，则见其本
之所自出；逊而下之，则见其支之所由分。愈推则愈
高，而尊尊之义昭；愈逊则愈卑，而亲亲之仁溥。谱法
莫备于兹矣。复以行实见于翰墨间者系之，则又推
谱之馀意也。”嗟夫！谱岂易言哉！自大宗小宗之法废，
而尊尊亲亲之道所赖以不坠者，惟谱牒存焉尔。至
欧阳氏推本《年表》，著为《图谱》，而后谱法有定论，盖得
大宗、小宗之遗意也。近世公卿大夫士家鲜知讲及
于此，间或牵联附合，如剪桃接柳，气味不相入也。或
填隙补空，如断港绝潢，脉络不相贯也。浑沦者病繁
芜，简略者病枯索。大率无征无法，《谱》云乎哉？夫图永
传者，贵乎有法；冀后信者，贵乎有征。无信不足传，无
征不“足信。”公之是编，世系虽远，断自仁瑞公始迁弋
为适，则有征矣；谱牒虽伙，本于欧阳氏之格律为正，
则有法矣。是诚足以传永信后。视彼穿凿谬戾之习，
岂不径庭也哉？公勋名德业，前辉后裕，轩轾穹壤，熏
灼古今，独步当世，宜其所成之不苟也如此。是编成，
不特陈氏子孙皆有以兴起其尊尊亲亲之意，引而
不替。而四方贤士大夫，苟有敦仁义、重本始者，且将
于此取法焉。庸叙以归之。